ན་རྒྱལ་འབྱུང་ལ་ཡི་གེ་སློབ་དུ་བཏང་བས། ངོ་སྤྲད་པ་ཙམ་གྱིས་ཤེས་ཤིང་། ཕ་རོལ་ཏུ་ཕྱིན་པ་ཀློག་པ་ཙམ་གྱིས་དགོངས་པ་ཐུགས་སུ་ཆུད་ཀྱང་གཞན་གྱིས་བློར་མ་ཤོང་བས་ཐ་མལ་གྱི་ཚུལ་དུ་བཞུགས། ཡབ་ཡུམ་གྱིས་ར་ལུག་འཚོར་བཅུག་པས། རྡེའུ་མང་པོ་བསགས་ནས་གྲངས་དང་རྩེ་མོ་བྱེད་ཀྱིན་འདུག་པས། གྲོང་པ་རྣམས་ན་རེ། ཁྱེད་ཀྱི་བུ་མོ་འདིས་ལུག་རྫི་མི་ཡོང་། མོ་རང་རྡེའུ་ལ་རྩེ་མོ་བྱེད། ར་ལུག་ཡན་དུ་འཇུག་པར་གདའ་ཟེར་བས། ཡབ་ཀྱིས་བལྟར་ཕྱིན་པས། མོ་རྡེའུ་ལ་རྩེ་ཡིན་འདུག་པས། ཁྱོད་རྩེ་མོ་བྱེད་པར་འདུག །ར་ལུག་སྟོར་འགྲོ་བྱས་པས། བོར་ནས་མི་འགྲོ །མཁའ་འགྲོ་མས་ཉ་ར་བྱེད་པས། ཚང་ཡོང་གསུང་ངོ་། །རྡེའུ་འདི་ཚོས་ཅི་བྱེད་བྱས་པས། ཆོས་ཀྱི་འགྲེས་རྐང་འདྲེན་པ་ཡིན་ཟེར། ཁྱོད་ཀྱིས་ཆོས་ཤེས་སམ་བྱས་པས། ཤེས་ཟེར། ཆོས་ཇི་ལྟར་ཤེས། ཁྱོད་ཀྱི་ཆོས་དེ་ཆོས་ལོག་མ་ཡིན་ནམ་བྱས་པས་ཆོས་ལོག་མིན། སངས་རྒྱས་ཀྱི་བཀའ་དགོངས་པ་ཐམས་ཅད་གཅིག་ཏུ་འདུས་པར་ཤེས། དེ་ཡང་སྡེ་སྣོད་གསུམ་སེམས་སུ་འདུས། སེམས་སྒྱུ་མ་ལྟ་བུར་ཤེས། སྒྱུ་མ་ལྟ་བུ་དེ། གཟུང་བ་དང་བྲལ་བར་རྟོགས་ཟེར། འོ་ན་དེ་ངོ་ཤེས་གང་ལ་འཛིན་བྱས་པས། བར་སྣང་གི་ནམ་མཁའ་ལ་ལྟོས་དང་། སྐྱེ་འགགས་གནས་གསུམ་དང་བྲལ་བར་འདུག་པས། དེར་ངོས་འཛིན་གསུང་། འོ་ན་ངོ་མཚར་ཆེ། ཁྱོད་སྐལ་ལྡན་དུ་འདུག་པས། ངས་སྡིག་པ་བསགས་འདུག །ད་ར་ལུག་མ་འཚོ་ཟེར་ནས། བུ་མོ་གཉིས་པོ། ལྷུང་དཀར་པོའི་སློབ་དཔོན་རྒྱལ་འབྱུང་ཞེས་པའི་དྲུང་དུ། ཆོས་སྒོར་བཅུག་སྟེ། མ་གཅིག་གི་མཚན་དད་པའི་སྒྲོན་མར་བཏགས། ཨ་ཅེར་དད་པའི་ལྷ་མོ་བཏགས། རྒྱས་འབྲིང་བསྡུས་གསུམ་བློ་ལ་འཆད་པ་བྱུང་། གཡའི་སྤྱན་གཟུགས་ཀྱི་ལྟད་མོ་ལ་ཕྱིན་པས། བཀྲག་དང་སྐྱེ་གཟུགས་ལེགས་པའི་ཐག་ཆོད། ཁྲོམ་ཐམས་ཅད་ཀྱིས་འདི་ལྷ་མོ་བས་ལེགས་པར་འདུག་ཟེར་བས། ལབ་ཀྱི་སྒྲོན་མ་བཏགས་སོ། །གཙང་དུ་རྫོགས་ཆེན་དང་སྒྱུ་འཕྲུལ་དང་། བྱམས་ཆོས་འགྲེལ་ཆུང་ལ་མཁས་པར་བསླབས། རྒྱུད་སྡེ་ཀུན་གྱི་དགོངས་པ་ལ་མཁས་པར་མཁྱེན་པར་མཛད། དེ་ནས་སྐབས་ཤིག་ཏུ། ཡོན་བདག་གཅིག་གི་ཀློག་འདོན་མཛད་པའི་དུས་སུ། དབྱེ་རོང་ནས་དགེ་བཤེས་ཐོད་པ་འབའ་རེ་བྱ་བ། མི་རབས་བཅོ་བརྒྱད་དུ། དགེ་བཤེས་ཀྱི་བརྒྱུད་པ་མ་ཆད་པའི་སྲས། ཐོད་པ་འབའ་རེ་བྱ་བ་སྤྱན་དྲངས་ནས། རིམ་གྲོ་ཞུས་པས། ཁོང་ཡང་གཏོར་མ་བཤམས་ནས། གྱེར་ཆོག་མི་བྱེད་པར་བཞུགས་འདུག་ལ། ཡོན་བདག་ན་རེ། ཕྲིན་ལས་མི་མཛད་པ་ཅི་ལགས་ཞུས་པས། དོ་ནུབ་གཏད་མེད་དུ་ཤེས་པ་དགའ་བ་ཞིག་བྱུང་། བྱེད་སྙིང་མི་འདོད་གསུངས། ཡོན་བདག་ཕོ་མོ་ཚོ་ལའང་། བློ་བདེ་གསལ་བྱས་ནས། ཅི་ཡང་བྱེད་སྙིང་མི་འདོད་པ་འདི་ཡིན་འདི་མིན་གྱི་དྲན་པ་སྟོར་གྱིས་འགྲོ་བ་ཞིག་འདུག །མི་རུང་བ་ཡིན་ནམ་བྱས་པས། དགེ་བཤེས་ན་རེ་མི་རུང་བ་མིན། མཆོད་གནས་མ་འདི་རིགས་ལྡན་གཅིག་ཏུ་འདུག །འདིའི་བྱིན་རླབས་བཀྲ་ཤིས་པར་འོངས་གསུངས། དེར་དགེ་བཤེས་ཀྱིས་མ་གཅིག་མཚན་ལྡན་མར་གཟིགས་ནས། ཡབ་ཡུམ་ལ་བུ་མོ་བསླངས་པས། ཡབ་ན་རེ་འདི་བུ་མོ་ཕལ་པ་མ་ཡིན། མི་སྟེར་རང་གི་མཆོད་གནས་བྱེད་པ་ཡིན་ཟེར། མ་ན་རེ། བུད་མེད་ཀྱི་ཆོས་འགོ་ཐོན་པ་འང་དཀའ་བས། དགེ་བཤེས་ཡོན་ཏན་རིགས་རྒྱུད་དང་ལྡན་པ་འདི་ལ་སྦྱིན་པ་དྲག་ཟེར་ནས། དགེ་བཤེས་ཀྱི་ཇོ་མོ་ལ་བྱིན་ནོ། །
དེ་ནས་དགེ་བཤེས་ཀྱིས་ཇོ་མོ་སྔོན་མ་བཞག་ནས། མ་གཅིག་དང་སྡེབས་ནས། ཀོང་པོ་ལ་རྙེད་པ་འཚོལ་དུ་ཕྱིན་པས། ལོ་ལྔ་ན། རྟ་བཅུ་གཉིས་ཙམ་དང་བཅས་པ་རྙེད་དོ། །སྲས་མོ་ཞིག་ཀོང་པོར་འཁྲུངས་པ་ལས། མིང་རྒ་ལྕམ་དུ་བཏགས། གཅིག་ལམ་བར་དུ་འཁྲུངས་པས་ལམ་ལྕམ་དུ་བཏགས། དེ་ནས་གང་སོ་གཅིག་མོར་བཞུགས་པའི་དུས་སུ། སྲས་གཅིག་འཁྲུངས་པས། སྙིང་པོའི་དོན་གྲུབ་པ་ཞིག་འོང་གསུངས་ནས། སྙིང་པོའི་དོན་གྲུབ་བཏགས་སོ། །དེའི་རྟིང་ལ་སྲས་གཉིས་འཁྲུངས་པར་འདུག་པས་ང་གྲུ་གཉིས་ཏེ། སྲས་གསུམ་དུ་འཁྲུངས། དེ་ནས་བཟའ་མི་ཚོ་དབྱེས་ཏེ་ཆོས་མཛད་དོ། །མ་ཅིག་གི་ཞལ་ནས། ཡབ་སྲས་ཀུན་ལ་ཐམས་ཅད་ཆོས་བྱེད་དགོས་པ་ཡིན། འཇིག་རྟེན་གྱི་བྱ་བ་གང་ལའང་སྙིང་པོ་མེད། ང་ཡང་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་སྟོན་པ་ལ་མཁས་པ་ཞིག་གི་རྩར་འགྲོ་གསུངས་པས། གྲལ་མོ་ཆོག་དཀར་རྒྱན་བྱ་བ་ན་རེ། གྲ་ཐང་སྐྱ་མོ་ན། དགེ་བཤེས་གྲ་པ་མངོན་ཤེས་བྱ་བ་མཁས་པ། ཕ་རོལ་ཏུ་ཕྱིན་པའི་ཉན་བཤད་སྒོམ་གསུམ་བྱེད་པ་ཞིག་ཡོད་པར་འདུག་ཟེར་བས། དེར་མ་ཇོ་གཡག་མོ་བྱ་བ་འབྲི་ཀློག་ཤེས་པ་ཞིག་ཁྲིད། གསེར་སྲང་བཅུ་གཉིས་ཁྱེར་ཏེ། བྲོས་ནས་བྱོན་པས་དགེ་བཤེས་ཕར་ཕྱིན་གསུངས་པ་དང་འཛོམས་ཏེ། ཕྱག་རྟེན་ཕུལ་ནས་གསན་པ་མཛད། དགེ་བཤེས་གྲ་པའི་ཞལ་ནས། ཁྱོད་ཆོས་གསན་པ་ལ་རབ་ཏུ་བྱུང་ན་འཐད་གསུངས་པས། སྔར་ཡང་ཆོས་སྒོར་ཞུགས་པའི་རྒྱུ་མཚན་རྣམས་ཞུས་ཏེ། འོན་ཀྱང་བསྟན་པ་ལ་དགོངས་ནས། ཆོས་སྒོར་ཞུགས་ནས་མཚན་ཚུལ་ཁྲིམས་རྒྱན་དུ་བཏགས་སོ། །ལོ་བདུན་དུ་ཉི་ཁྲི་ལེ་བརྒྱད་མ། ལྕགས་གཟེར་ཅན། རྒྱས་འབྲིང་བསྡུས་གསུམ། མངོན་རྟོགས་རྒྱན་ཡི་གེ་གཅིག་མ་ཡན་ཆད་ཕར་ཕྱིན་མང་དུ་གསན་ཏེ་མཁན་པོས་ཐོས་བསམ་ཀློག་འདོན་དེ་ཙམ་ཡིན། ད་ཇི་ལྟར་དུ་དགོངས་གསུངས་པས། མ་གཅིག་གི་ཞལ་ནས། ཆོས་ཐམས་ཅད་སེམས་སུ་རྟོགས་ལ་སེམས་ལ་བལྟས་པས། སྣང་བ་སྣ་ཚོགས་སུ་ཤར་བ་ཐམས་ཅད། ངོ་སྤྲོད་སྣ་ཚོགས་སམ་འབའ་ཞིག་ཏུ་གོ་ཞིང་། ཕྱིན་ཅི་མ་ལོག་པའི་ངེས་ཤེས་སྐྱེས། ཆོས་དྲིས་ཚད་ཀྱི་ལན་དོན་ཐོག་ནས་ཐེབས་པར་གདའ་གསུངས། འོ་དེ་རྟོགས་པ་ནང་ནས་ཤར་བ་བྱ་བ་ཡིན། གཞན་ག་ལ་སོང་། སེམས་ཅན་ལ་ཕན་འདོགས་པ་ལ་དབང་གིས་ཆོས་ཀྱི་སྒོ་འབྱེད་དགོས་པས། དབང་རེ་ཞུས་ཤིག་གསུངས། དེ་དུས་དོན་དབང་ཞིག་གནང་བར་ཞུ་ཞེས་ཇོ་མོས་ཞུས་པས། ཁྱོད་ལ་དབང་བསྐུར་བའི་སློབ་དཔོན་དེ་ང་མིན། གཙང་ན་ཟུར་གྱི་ཀ་བ་བཞི་བྱ་བ་ན། སྐྱོ་སྟོན་རྣམ་གཉིས་བྱ་བ་ཡོད། དེར་བྱོན་ནས་ཞུས་གསུངས། དེར་མ་ཅིག་གིས་གསེར་ལྷག་མ་རྣམས་ཁྱེར་ནས། གཙང་ཕྱོགས་སུ་བྱོན་ཏེ། སྐྱོ་ཤཱཀྱ་ཡེ་ཤེས་དང་མཇལ། གསེར་སྲང་གསུམ་ཕུལ་ནས། དབང་བསྐུར་ཞིག་ཐུགས་ལ་འདོགས་པར་ཞུ་ཞུས་པས། ངས་དོ་ནུབ་ལྷ་ལ་འདྲི་གསུངས། ནང་པར་སྔ་བར་གསེར་ཁྱེར་ནས་བྱོན་ཏེ། ཊཱཀྐི་མ་སུ་ཁ་སིདྡྷིས་དམ་པ་བྱིན་གྱིས་བརླབས། དེས་བདག་བྱིན་གྱིས་བརླབས། ངས་སློབ་དཔོན་བསོད་ནམས་བླ་མ་བྱིན་གྱིས་བརླབས་པ་ཡིན། འདི་ཆིག་བརྒྱུད་ཡིན་པས་ཁྱོད་དགེ་བཤེས་བསོད་ནམས་བླ་མས་བྱིན་གྱིས་རློབས་པར་འདུག །དེར་བྱོན་ནས་ཞུས་གསུངས་ནས་གསེར་གཏད་དོ། ཁོང་གང་ན་བཞུགས་ཞུས་པས་ཁམས་སུམ་པ་གསེར་ཤོད་དུ་སློབ་མ་ཞིག་གིས་གསེར་འབུམ་བཞེངས་པའི་རབ་གནས་ལ་གདན་དྲངས་ནས་དེ་ན་ཡོད་གསུངས། དེར་བྱོན་པས་ཇ་ཡུལ་དུ་སྐོར་བ་བྱེད་པ་དང་མཇལ། དེར་གསེར་ཕུལ་ནས་སྔར་གྱི་ལོ་རྒྱུས་རྣམས་ཞུས་པས། ངས་དོ་ནུབ་ལྷ་ལ་འདྲིའོ་གསུངས། ནང་པར་བྱོན་པས་དབང་བསྐུར་བའི་དུས་ལ་བབ་པར་འདུག །ང་ཁམས་ནས་ཡར་སླེབས་ནས། སང་ཕོད་གང་བར་ངོས་ལ་ཤོག་ཅིག །དེའི་བར་དུ་གསོལ་བ་དྲག་ཏུ་ཐོབས་ཤིགས་གསུངས། མ་ཅིག་གིས་ཞུས་པ། ཆོས་ཟབ་ལ་བར་ཆད་འོངས་བས། བར་ཆད་མི་འོང་པ་ཞིག་ཞུ་ཞུས་པས། འོ་ན་དེ་ལྟར་བྱའོ་གསུངས་ནས། འཇུག་པ་སྐྱབས་འགྲོ་སེམས་བསྐྱེད། གསོལ་བ་གདབ་པ། བྱིན་རླབས་ལུས་སེམས་འབྲེལ་པའི་གདམས་ངག་ཕོག །སྒོམ་པ་ཡིད་ལ་མི་བྱེད་པར་ངོ་སྤྲད། ལྟ་བ་བདུད་ཀྱི་གཅོད་ཡུལ་མི་འགྱུར་བ་བསྟན་ཏེ། ཉམས་ལེན་དེ་ལ་གྱིས་གསུངས། དེར་བླ་མ་ཁམས་སུ་བྱོན། མ་གཅིག་ཚུར་བྱོན་ཟངས་རི་རྟགས་ལྡན་ན། ཀློག་འདོན་བྱེད་ཀྱིན་ཡོད་ན། སང་ཕོད་བླ་མ་ཁམས་ནས་འོལ་ཁར་བྱོན་ཏེ། ཟངས་རིར་ཕྱག་ཕེབས་པ་དང་། མ་གཅིག་གིས་མཇལ་བས། ཇོ་མོས་མི་ཟས་ཟོས་ནས་རང་སྡིག་མ་བསགས་སམ་གསུངས། ངས་ཇོ་སྟོན་མཁན་པོ་གྲགས་པའི་དྲུང་དུ། ཕ་རོལ་ཏུ་ཕྱིན་པའི་ཆོས་མང་དུ་ཞུས། ད་ལྟ་ཀློག་འདོན་ཀུན་ཡང་ལྟ་རྟོག་གི་ཚུལ་དུ་འདོན་པ་ལགས་ཞུས་པས། ཕ་རོལ་ཏུ་ཕྱིན་པའི་གཞི་ལམ་འབྲས་གསུམ་ཡོད་པ་ཡིན་ཤོད་དང་གསུངས། གཞི་ལམ་གཉིས་བཤད་ནས། དོན་ཤེས་རབ་ཀྱི་ཕ་རོལ་ཏུ་ཕྱིན་པའི་རྩལ་དབང་ཁྱེད་ལ་ཞུ་བ་ཡིན་ཞུས་པས། དེར་ཕ་རྒྱུད་ཀྱི་གདམས་པ་ངོ་སྤྲོད་དང་བཅས་པ་གདན་ཐོག་གཅིག་ཏུ་རྫོགས་པར་གསུངས་པས། དགོངས་པ་གཅིག་ཏུ་ཁྲོལ་ལོག་གེ་བྱུང་བས། བླ་མ་ཤིན་ཏུ་མཉེས་ཏེ། སྙིང་པོའི་དོན་མ་ལུས་པ་གསུངས། དེ་ནས་ཡར་ལམ་གང་བར་ལྷ་ཁང་རྙིང་པར་ཞོང་སྟོན་འོངས་ལ། ཀློག་སྐྱ་ལྷས་སྐྱབས། བྱ་ཁྲོམ་པ། འཛི་ལྷས་པ་རྣམས་ཀྱི་ཞུ་བ་ཕུལ་ནས། དབང་ཞུས་དུས། དེར་བྱོན་པ་དང་དབང་བསྐུར་བའི་དུས་ལ་བབས་སོ་གསུངས། ཐོག་མར་གཅོད་དབང་སེམས་ལ་བསྐུར། དེ་ནས་སྒྱུ་འཕྲུལ་གྱི་དབང་མོ་ཆེ་མཛད་པའི་སྟ་གོན་གྱི་དུས་སུ། མ་ཅིག་ལ་བྱིན་ཕེབས་ཤིང་ལུས་ཁྲུ་གང་གིས་ས་ལ་མི་རེག་པར་ཞི་བའི་གར་སྣ་ཉི་ཤུ་རྩ་གསུམ་མཛད། གསུང་སང་ཀྲི་ཏའི་སྐད་དུ་སྨྲ། ཐུགས་ཐོགས་པ་མེད་པའི་ཏིང་ངེ་འཛིན་གྱི་སྒོ་དུ་མ་ཕྱེ། སྐུ་གཅེར་བུར་བྱས་ཏེ། ཁང་པའི་རྩིག་པ་ལ་ཐོགས་པ་མེད་པར་བྱོན་ནས་ལྷ་ཁང་རྒྱབ་ན་སྡོང་པོ་གསེར་ལྷག་ཅན་བྱ་བ་ཀླུ་དྲག་པོ་ལག་སྐྱོང་བྱ་བ་གནས་པའི་སར་བཞུགས་སོ། །དེའི་དུས་སུ་དག་པའི་སྣང་བ་མང་པོ་བྱུང་སྟེ། མཁའ་འགྲོ་མས་ཚོགས་འཁོར་དྲངས་པ་དང་། ཆོས་གསུངས་ཤིང་ལུང་བསྟན་པ་མང་པོ་ཡོད་དོ། །
སང་བླ་མའི་དྲུང་དུ་བྱོན་ཙ་ན། མཆེད་གྲོགས་རྣམས་ན་རེ། དེ་དབང་བསྐུར་ལ་མི་བཞུགས་པར། དབང་ཟབ་མོ་དེ་མ་ཐོབ་ཟེར། མ་གཅིག་གི་ཞལ་ནས། འདུས་བྱས་རྫས་ཀྱི་དབང་དེ་ཁྱེད་རྣམས་ཀྱིས་ཐོབ། ཆོས་ཉིད་དོན་གྱི་དབང་ངས་ཐོབ་གསུངས། དེར་བླ་མས་མ་གཅིག་ལ་ཅེ་རེ་གཟིགས་ནས། ཞལ་འཛུམ་པ་མཛད་ནས། ཁྱེད་རྣམས་དེ་སྐད་མ་ཟེར་ཅིག །སྤྱིར་དབང་མ་བསྐུར་ཡང་ཐོབ་བསྐུར་ཀྱང་ཐོབ་པ་དང་། བསྐུར་ན་ཐོབ་མ་བསྐུར་ན་མི་ཐོབ་པ་དང་། བསྐུར་ཡང་མི་ཐོབ་མ་བསྐུར་ཡང་མི་ཐོབ་པ་ལས། འདིར་མ་བསྐུར་ཡང་ཐོབ་པ་འདི་དགོད་བྲོ། ཁྱེད་ཚོས་ཐོབ་པའི་དབང་ཆུ་ཐིགས་པ་རེ་ཙམ་ཡིན། འདི་ལ་རིག་པ་རྩལ་གྱི་དབང་ཐོབ་བུམ་པ་གང་འཇོ་བྱ་བ་ཡིན་གསུངས། བླ་མའི་ཞལ་ནས་མ་གཅིག་ལ་ཁྱེད་ལ་ཇི་ལྟ་བུ་བྱུང་གསུངས་པས། མ་ཅིག་གི་ཞལ་ནས། སྡོང་པོ་གསེར་ཀླག་ཏུ་བསྡད་ཙ་ན། སྐད་ཅིག་མ་ཅིག་ལ་དཔལ་ཨོ་རྒྱན་དུ་ཕྱིན་ནས། མཁའ་འགྲོ་མ་རྣམས་ཀྱིས་ཚོགས་འཁོར་རྒྱ་ཆེན་པོ་བསྐོར། ཡེ་ཤེས་ཀྱི་ཊཱཀྐི་མ་རྣམས་ཀྱིས་ཆོས་མང་དུ་གསུངས། ད་ལྟ་ཡང་བློ་ལ་འདུག །རྗེ་བཙུན་མ་སྒྲོལ་མ་དང་མཇལ་ཏེ། ཞལ་ནས་རྣལ་འབྱོར་མ་ཁྱོད་ཀྱིས་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་དེའི་སྟེང་ནས། སྤྱོད་པ་རྐྱེན་ངན་ལ་ཐོག་རྫིས་གྱིས་ལ་གཉན་ས་བརྒྱ་རྩ་བརྒྱད་དུ་འགྲིམས་ལ། ཕྱིར་མི་ལྡོག་པའི་ས་ཐོབ་པར་འགྱུར། ཁྱོད་ཀྱི་རྗེས་སུ་ཞུགས་པའང་མང་དུ་གྲོལ་བར་འགྱུར་རོ་ཞེས་གསུངས་སོ། །
ཊཱཀྐི་མས་གསུངས་པའི་ཆོས་ཇི་སྐད་བྱ་བ་ཡོད་གསུངས་པས། མ་ཅིག་ལ་མཁའ་འགྲོས་གསུངས་པའི་ཆོས་ཀྱི་རྣམ་གྲངས་འདི་ལྟར་ཡིན་ཞེས་བླ་མ་ལ་ཞུས་པས། ལྟ་བ་ནམ་མཁའ་སྤྲོས་བྲལ། སྒོམ་པ་སེམས་ཉིད་དྲི་མེད། སྤྱོད་པ་སེང་གེ་རྩལ་རྫོགས། འབྲས་བུ་ཉི་མ་མུན་སེལ། མན་ངག་ཚེ་ལོ་ཉི་ཤུ་རྩ་གཅིག་དང་བཅས་པ་ཡོད་བྱས་པས། བླ་མ་ཤིན་ཏུ་མཉེས་པར་གྱུར་ཏོ། །མཆེད་གྲོགས་རྣམས་ཀྱིས་དབང་ཇི་ལྟར་ཐོབ་ཟེར་བ་ལ། མ་ཅིག་གི་ཞལ་ནས། ངས་དབང་བཞི་སྐད་ཅིག་མ་ལ་ཐོབ་ཟེར་ཏེ། ཕྱི་བུམ་པའི་དབང་ལུས་ལ་བདེ་བ། བསྐྱེད་རིམ་མ་བསྒོམ་ཡང་གཟུགས་རང་སྣང་དུ་གྲོལ་ནས་ཡི་དམ་དང་ཊཱཀྐི་མས་བྱིན་གྱིས་བརླབས་པར་གདའ། ནང་གསང་བའི་དབང་ངག་ལ་ནུས་པ་ཐོབ། སྒྲ་གྲག་སྟོང་དུ་ཤེས་པས། བསྙེན་སྒྲུབ་སྒྲ་གྲག་སྔགས་སུ་དག་པས་མ་བཟླས་ཀྱང་། ལྷ་འདྲེ་རང་བཞིན་གྱིས་ཆུན་པར་གདའོ། །ཤེས་རབ་ཡེ་ཤེས་ཀྱི་དབང་སེམས་ལ་བདེ་བ་རང་བྱུང་དུ་སྐྱེས། རྩ་རླུང་འགྲེམས་པ་སྤྲོ་བསྡུ་ཐེབས། ཁ་སྦྱོར་མ་བསྟེན་ཀྱང་བདེ་སྟོང་རྒྱུན་ཆད་མི་གདའོ། །དེ་ཁོ་ན་ཉིད་ཚིག་དབང་རིན་པོ་ཆེ། ལྡེ་མིག་གི་དབང་ཐོབ་པས། ཆོས་ཉིད་སྤྲོས་བྲལ་གྱི་དོན་རྟོགས། བདེ་གསལ་མི་རྟོག་པ་རང་བྱུང་དུ་ཤར། ཐུན་མོང་གི་དངོས་གྲུབ་རང་བྱུང་དུ་ཤུགས་ལས་འབྱུང་། ཆོས་དྲིས་ཚད་ཀྱི་ལན་དོན་ཐོག་ཤས་ཆེར་ཐེབས་པར་གདའ་གསུངས། དེ་ནས་བླ་མའི་གསུངས་ནས། ཁྱེད་ཡེ་ཤེས་ཀྱི་མཁའ་འགྲོ་མའི་རིགས་ཡིན། དབང་རབ་ཐོད་རྒལ་རྟོགས་གྲོལ་དུས་མཉམ་ཡིན། ཞལ་མཇལ་གསུང་ཐོས་ཀྱང་ངན་སོང་དུ་མི་འགྲོ་བས། གསང་སྤྱོད་དུ་མ་ཞུགས་པར་འགྲོ་དོན་མཛོད། སྦས་ནས་སྡོད་པ་ཕངས་གསུངས་ནས། རྫོགས་པ་ཆེན་པོའི་རྒྱུད་ཉི་ཤུ་རྩ་ལྔ་པ། རྒྱ་མཚོ་ཀློང་ལ་སོགས་པ་རྣམས་མཛུབ་ཁྲིད་དུ་གསུངས། དེ་ལྟར་ན་རྒྱུད་སྡེ་གསང་སྔགས་རྣམས་ལ་དགོངས་པ་ཕྱོགས་མེད་དུ་གྲོལ་ཏེ། བྱིན་རླབས་ཀྱི་དྲོད་ཀྱིས་ཕན་པ་ཕྱོགས་མེད་དུ་རྒྱས་ནས་བྱུང་བས། འགའ་ཞིག་ན་རེ། འདི་ལ་ནུས་པ་འདི་ཙམ་འོང་བ། མུ་སྟེགས་ཀྱི་མཁའ་འགྲོ་མའི་རིགས་མིན་ནམ་ཟེར་བ་ལ། མ་ཇོ་གཡག་མོས་བླ་མ་ལ་བསྟེན་ལུགས་དང་། ལུང་བསྟན་ལུགས་རྣམས་བཤད་པས་ཡིད་ཆེས་པར་གྱུར་ཏོ། །
དེ་ནས་མ་ཅིག་གཉན་ཁྲོད་དུ་བྱོན་ནས། སྤྱོད་པ་ངེས་མེད་ཀྱི་ཚུལ་དུ་བཞུགས་ཀྱིན་ཡོད་པའི་དུས། མ་ཅིག་གྲ་ཐང་ན་བཞུགས་པའི་སྐབས་ཤིག་ན། དམ་པ་རིན་པོ་ཆེ་འཕན་ཡུལ་ཉི་ཁུང་དགོན་པ་ན་བཞུགས་པའི་དུས། ཞིང་སྐྱོང་གི་ཊཱཀྐི་མ་མང་པོ་བྱོན་ནས། ཡུམ་ཆེན་མོའི་སྤྲུལ་པ་ཤར་ཕྱོགས་ཀྱི་མཁའ་འགྲོ་མ་དེས། མུ་སྟེགས་ཀྱི་མཁའ་འགྲོ་མ་ཐམས་ཅད་བརྟུལ་ནས། ད་ལྟ་བོད་ན་ཡེ་ཤེས་ཀྱི་མཁའ་འགྲོ་མས། མུ་སྟེགས་ཀྱི་མཁའ་འགྲོ་མ་བཞི་འདུལ་ཞིང་། ཕ་རོལ་ཏུ་ཕྱིན་པའི་དོན་རྒྱས་པར་སྟོན་པའི་ཕྱིར། ལབ་ཀྱི་སྒྲོན་མ་ཞེས་བྱ་བར་སྐྱེ་བ་བཞེས་ནས་ད་ལྟ་གྲ་ཐང་ན་ཡོད་དེ་ལ་བཏུད་ཅིང་རྗེས་སུ་ཡི་རང་ཕུལ་ལ། ཕྱི་རབས་ཀྱི་ལས་ཅན་རྣམས་ཀྱི་དོན་དུ། ཕར་ཕྱིན་དོན་གྱི་བཀའ་དང་། གདམས་ངག་མ་ལུས་པར་སྟོན་ཅིག་དང་། སྙིགས་མའི་སེམས་ཅན་སྡུག་བསྔལ་གྱིས་གཟིར་བ་རྣམས་སྨིན་ཅིང་གྲོལ་བར་བྱེད་དོ་ཞེས་ལུང་བསྟན་བྱས་ནས། དམ་པ་རིན་པོ་ཆེ་གྲ་ཐང་དུ་བྱོན་པ་དང་། མ་ཅིག་གནས་ལ་སྐོར་བ